Færøyene

**Færøyene** er en øygruppe i det nordlige Atlanterhavet, midt mellom Norge, Island og Skottland. Færøyene er en selvstyrt del av Kongeriket Danmark.

Færøyene består av 18 klippeøyer av vulkansk opprinnelse. Vintrene er milde og somrene kjølige. Det er mye vind og tåke og hyppige regnbyger. Øyene er for det meste gresskledde, men skogløse. Færøyene har store fuglefjell. Utenfor ligger rike fiskebanker.

Færøyene har  innbyggere (2023), som for det meste er etniske færøyinger. Færøyingene snakker det vestnordiske språket færøysk. I tillegg til færøysk er dansk offisielt språk. Færøyingene er for det meste protestantiske kristne. Halvparten av befolkningen bor i hovedstaden Tórshavn, midt i øyriket.

Øyene ble bosatt av norrøne landnåmsmenn på 800-tallet. De gav øyene navnet *Færeyjar*, «fåreøyene». Det færøyske Lagtinget kan føres tilbake til landnåmstiden. Færøyene var et skattland under den norske kongemakten i middelalderen, men har siden Kielfreden i 1814 vært en del av Kongeriket Danmark.

Færøyene var frem til 1800- og 1900-tallet et fiskerbondesamfunn, men ble raskt utviklet til en moderne eksportøkonomi basert på fiskeri og havbruk. Færøyene er en av verdens største sjømateksportører. Saueholdet har fortsatt betydning for matkultur og produksjon av ullvarer, men også for bosettingen i de minste bygdene. Grindhvalfangst har lange tradisjoner som matauk.

Siden 1948 har Færøyene hatt hjemmestyre og et eget landsstyre (regjering). Færøyene har også to representanter i det danske Folketinget. Færøyene har en handelsavtale med EU, men er ikke medlem, selv om Danmark er det.

## Etymologi
Navnet *Færeyjar* er kjent fra norrøn tid. Navnet forklares som «fåreøyene» allerede i *[[Historia Norvegiæ]]*. Tilsvarende øynavn finnes flere steder i det norrøne bosetningsområdet: i Norge (Færøy), på Orknøyene (Faray) og på Hebridene (Fiaraidh). På moderne færøysk skrives navnet *Føroyar* og uttales *Førjar*.

## Naturgeografi

Færøyene ligger på 62 grader nordlig bredde og 7 grader vestlig lengde i det nordlige Atlanterhavet. Øygruppen ligger 600&nbsp;km rett vest av Stad. Shetland og Orknøyene, 280–300&nbsp;km sørøst av Færøyene, er nærmeste naboer. 

Færøyene består av 18 øyer og flere hundre utenforliggende holmer, skjær og staurer. Øygruppen danner en triangelform. Det samlede arealet er &nbsp;km². Kystlinjen er &nbsp;km lang. Det er 113&nbsp;km fra Enniberg i nord til Akraberg i sør (118&nbsp;km til Sumbiarsteinur), og 75&nbsp;km fra Mykineshólmur i vest til Fugloy i øst.

Landskapet preges av platåberg, berghamre, juv og botner. Særlig vestkysten er markant med sine stupbratte fuglefjell, mens østkysten har mange smale fjorder og viker. Lengste avstand til kysten er 5,3&nbsp;km.

De høyeste fjellene ligger nordøst i øyriket. Det høyeste er Slættaratindur (880&nbsp;moh.).

Det er mange bekkefar og små fosser, men mange er tidvis tørre. Ved ferskvannsutspring i fjorder og sund finnes det ofte saltmyrer. I dalene finnes teppemyrer. Største innsjø er Sørvágsvatn (3,57&nbsp;km²).


Fil:Gásadalur (51256491640).jpg|Gásadalur. 
Fil:Kalsoy Lighthouse 2018.jpg|Kallurin på Kalsoy. 
Fil:Saksun overview.jpg|Lagunen i Saksun. 
Fil:Mykineshólmur 1.jpg|Mykineshólmur. 


### Geologi

Øygruppen ble skapt av vulkansk aktivitet i paleocenperioden, som følge av at den nordvesteuropeiske og den nordamerikanske kontinentalplaten (med Grønland) gled fra hverandre for om lag 60 millioner år siden. Færøyene var en del av en høyrygg av platåbasalt som strakte seg fra Irland og Skottland til Grønland.

Platåbasalten kan deles inn i tre ulike vulkanske faser med mellomliggende lag av vulkansk aske, tuff, skifer, basaltisk sandstein og kull.

U-formede daler, fjorder og sund ble dannet da høyryggen ble skuret ned under istidene i kvartærperioden. Landskapet bærer preg av isbreenes bevegelser i en sørøstlig–nordvestlig retning. De myke tufflagene har vært sterkt utsatt for erosjon, så platåbasaltens trappestrukturer har kommet til syne.

### Flora

70&nbsp;% av landarealet ligger mer enn 200&nbsp;moh. og regnes til lavalpin vegetasjonssone. Det er gressdekke også i de fleste høyereliggende strøk. Fjelltoppene, hvor det også finnes mange snøleier, regnes til den arktiske vegetasjonssonen.

Vegetasjonen i lavlandet er tilpasset et mer temperert klima, men er sterkt påvirket av husdyrbeite. I sør- og vestvendte skråninger i lavlandet finnes ofte lynghei med røsslyng, blåbærbusker og mange urter og moser.

Alle skoger på Færøyene er plantet, stort sett med ikke-europeiske bartrær. Lavere trær og busker, som einer og vier, vokser ellers langt oppe i høyden.

### Fauna

Etter siste istid kom også insekter og seler til øygruppen, i tillegg til fuglene, men dyrelivet var begrenset. De første menneskene møtte et land uten landpattedyr, krypdyr eller høye trær. Alle landpattedyr, i all hovedsak rotter, mus og harer, har derfor blitt introdusert av mennesker.

Færøyenes avsideliggenhet og barske klima gjør at få arter lever på land, og noen underarter er endog endemiske, slik som færøyponnien. Insekter som fluer, møll, edderkopper, biller, snegler og makk er opprinnelige arter i den færøyske faunaen, mens iberiasnegler og vepser har blitt introdusert i senere tid og blitt deler av den naturlige faunaen. Frosker finnes på Nólsoy, mens kaniner flere ganger har etablert seg for å så dø ut igjen. Ville landpattedyr er rotter, mus og harer, der harer finnes på alle øyene, unntatt de seks minste. Rotter finnes på syv øyer og mus på seks øyer.

Havert er svært utbredt, og det finnes flere hvalarter i farvannene, deriblant nebbhval, grindhval og spekkhogger som de meste vanlige. Havet er dessuten rikt på en lang rekke fiskearter, og de massive fuglebergene langs kysten huser derfor store mengder sjøfugl. I alt er det snakk om 110 forskjellige fuglearter på øyene, og i løpet av de siste 150 årene har over 260 arter blitt observert. Det er om lag 40 vanlige hekkefugler, herunder havhest ( par), lundefugler ( par), stormsvale ( par), krykkje ( par), lomvi ( par) og havlire ( par). Nólsoy huser verdens største koloni av havsvaler. Havsule forekommer bare på Mykines. Færøyenes nasjonalfugl er tjelden, som er en trekkfugl. Tjeldens ankomst den 12. mars markeres av færøyingene som begynnelsen på våren.


Fil:Papageitaucher, Färöer (2009) (1).jpg|Lundefugler på Mykines. 
Fil:Oystercatcher.jpg|Tjelden er Færøyenes nasjonalfugl. 
Fil:Eissturmvogel.jpg|Havhest hekker i stort antall. 
Fil:Young seal at beach, Faroe Islands 2004.jpg|Ung havert ved Sandvík. 


## Demografi

Færøyene regnes som et svært høyt utviklet samfunn etter HDI-indeksen. Færøyene har Europas høyeste samlede fruktbarhetstall. Nyfødte har en forventet levealder på omkring 80 år for menn og 85 år for kvinner, noe som er blant de høyeste i verden.

Den 1. januar 2024 hadde Færøyene  innbyggere, fordelt på rundt 120 byer og bygder. Halvparten bor på Streymoy, hvor hovedstaden Tórshavn ligger. Det meste av befolkningsveksten skjer i hovedstadsområdet. Andre store befolkningskonsentrasjoner er Klaksvík ( innbyggere) og bygdene langs Skálafjørður.

I 2020 var 96 % av innbyggerne danske statsborgere, det vil si fra enten Færøyene, Grønland eller Danmark. Alle fastboende statsborgere på Færøyene er færøyinger i lovens forstand. De fleste forstår også seg selv som færøyinger, som en etnisk gruppe. Færøyingenes genetiske opphav er blandet skandinavisk og skotsk-irsk (keltisk).

I 2020 bodde det over  utenlandske statsborgere fra nærmere 100 stater på Færøyene. De største innvandrergruppene kommer fra Norden, Øst-Europa og Sørøst-Asia.

Over tid har Færøyene hatt et kvinneunderskudd i befolkningen i aldersgruppen 15–64 år, som følge av nettoutflytting. 

### Språk

94 % av befolkningen har færøysk som morsmål, og de fleste som ikke har det som morsmål, behersker språket godt, viste folketellingen i 2011. Både dansk og færøysk er offisielle språk, men dansk brukes ikke som dagligspråk av etniske færøyinger.

Færøysk tilhører den vestnordiske grenen av den germanske språkfamilien. Færøysk har i likhet med islandsk utviklet seg fra gammelnorske dialekter.

Det færøyske skriftspråket følger i hovedtrekk V.U. Hammershaimbs rettskrivning av 1846, som bygger på den skriftlige tradisjonen fra norrønt. Kampen for anerkjennelse av det færøyske språket har vært viktig i nasjonsbyggingen. Færøysk ble offisielt språk i forvaltningen, skolen og kirken i 1938.

Skolen underviser fortsatt i dansk som nabospråk. Den mest karakteristiske uttalen minner om norsk og kalles gøtudansk. De fleste færøyinger behersker også engelsk som fremmedspråk.

### Religion

80&nbsp;% av befolkningen tilhører den evangelisk-lutherske Fólkakirkjan. Den er en av verdens minste statskirker. Fólkakirkjan rommer både konservative og liberale teologiske strømninger. En del av Fólkakirkjans medlemmer har sitt forsamlingsliv innen Heimamissiónin og andre misjonsorganisasjoner som bygger på kirkens lære.

10–15 % av befolkningen regner seg til Brøðrasamkoman (Brødremenigheten), en avlegger av skotske Plymouth Brethren. Rundt 5 % tilhører andre kristne trossamfunn, mest karismatiske menigheter.

Troslivet har en stor plass i det færøyske samfunnet. Hovedstadsområdet er mer sekulært enn resten av landet, mens vekkelseskristendommen står sterkest i «bibelbeltet» på  Eysturoy og Norðoyar.


Fil:Tórshavn Cathedral 2014.jpg|Domkirken i Tórshavn. 
Fil:Vidareidi Kirche 2.JPG|Viðareiðis kirkja med utsikt mot høye klipper. 
Fil:Sands kirkja.jpg|Sands kirkja er blant de gamle trekirkene. 
Fil:Øravík kirke.JPG|Bedehuset i Ørðavík.  


## Historie

### Irske munker bosetter seg på Færøyene

Da Færøyene for første gang ble besøkt av vikingene i 795 traff de munker fra Irland, som levde en eneboertilværelse på øyene. Disse munkene fant ingen urbefolkning som de kunne omvende. De tilbragte tiden med å drive sauehold og plantedyrkning (blant annet dyrket de havre). Man antar at de irske munkene kom omkring år 625. Sannsynligvis flyttet munkene videre til Island i tiden rundt nordmennenes ankomst til øyene.

### Norsk kolonisering
Øyene ble kolonisert av nordmenn på 800-tallet, og det antas at de første bosetterne kom i tiden etter år 825. Disse var hovedsakelig vikinger fra Norge, samt skotter og irer. Det er rimelig å regne med at det ensidige næringsgrunnlaget på øyene, i all vesentlighet sauehold, kystfiske og fuglefangst, allerede fra vikingtiden gjorde dem avhengige av tilførsler fra Norge, hvilket bidro til å styrke de politiske og kirkelige båndene landene imellom.

For å opprettholde lov og orden ble Alltinget etablert i år 900 etter mønster fra de norske tingene på denne tiden, som Frostatinget. Alltinget er med sitt nåværende navn Lagtinget verdens eldste lovgivende forsamling, også eldre enn det islandske Alltinget. Alltinget ble samlet om sommeren på halvøya Tinganes ved Tórshavn. Stedets sentrale beliggenhet og øya Nólsoy som beskytter stedet mot de verste stormene fra øst, var avgjørende for tingets plassering. Alltingets forhandlinger ble ledet av en lagmann. På Alltingets møter tok man seg av landets anliggender, vedtok lover og meglet ved stridigheter og forente dermed både den utøvende, den lovgivende og den dømmende makt. At alle frie menn var like for loven, var et sentralt begrep.

Det antas at det fantes lokale ting i hver av de seks regionene: Suðuroy, Sandoy, Vágar, Streymoy, Eysturoy og Norðoyar.

### Kristendommen innføres
I 999 kom vikinghøvdingen Sigmundur Brestisson på kongebud for å forkynne læren om *[[Jesus Kristus|Hvíta Krist]]*, og med våpenmakt tvinge færøyingene til å gå over til kristendommen. Med 30 menn møtte høvdingen Tróndur i Gøta på Lagtinget på Tinganes, men Tróndur og de øvrige færøyinger i forsamlingen avviste den nye læren. De så på kristendommen som Sigmundurs unnskyldning for å ta makten over øyene. Sigmundur valgte da en annen metode i sitt misjonsarbeid. I nattens mulm og mørke seilte han med sitt mannskap til Gøta og inn på Tróndurs gård, hvor han hev Tróndur ut av sengen og ga ham valget mellom å bekjenne seg til den kristne tro eller å bli halshugget.

Tróndur var pragmatisk og valgte det første, men ifølge Færøyingesagaen svor Tróndur hevn. I 1005 samlet han sine menn i en nattlig aksjon for å angripe Sigmundur på Skúvoy, hvor de tok Sigmundur på sengen. Sigmundur og hans tro følgesvenn og fetter Tóri Beinirsson sprang i havet sammen med karlen Einar fra Suðuroy. Deres legendariske svømmetur er blant annet gjengitt i kvadet *[[Sigmundarkvæði yngra]]* (det yngre kvad om Sigmundur), som alle skolebarn på Færøyene stifter bekjentskap med i undervisningen. Mens Tóri og Einar døde på svømmeturen, lyktes det Sigmundur å nå Sandvík på Suðuroy, men der ble han drept av bonden Torgrímur Illi, som var en av Tróndurs menn.

### Færøyene blir norsk len

Olav den hellige oppfordret noen viktige menn fra Færøyene, lagmann Gilli, Tórolvur Sigmundsson og Leivur Øssursson, om å komme til Norge for å bli hans hirdmenn i 1024. Men så lenge Tróndur i Gøta levde, klarte ikke Olav den hellige å få full kontroll over Færøyene. Etter Tróndur i Gøtas død i 1035 tok Leivur Øssursson Færøyene i len av den norske kongen Magnus den gode samme år. Dette markerer slutten på både vikingtiden på Færøyene og på Færøyenes selvstendighet.

Kirkjubøur bispedømme ble grunnlagt i 1111 med sete i Kirkjubøur, og var fra 1152 underlagt Nidaros erkebispedømme. I Kirkjubøur skrev biskop Erlend i 1298 Færøyenes eldste kjente dokument, Fårebrevet. Han påbegynte også Magnuskatedralen, som i dag er en kirkeruin.

Kong Sverre kom til fostring i Kirkjubøur på Færøyene fem år gammel i 1156. Han må ha vært spesielt evnerik, for biskop Roe på Færøyene satte ham i prestelære. Som voksen skal Sverre ha fått høre av sin mor at han var sønn av kong Sigurd Munn. Om dette stemte eller ikke er uvisst, men det gav i hvert fall legitimitet til et mer storstilt prosjekt enn en karriere innen kirken. Sverre tok kontakt med den ledende opprørsflokken i landet, Birkebeinerne, som stod uten høvding etter at Øystein Møyla hadde falt i slaget på Re. De tok Sverre til høvding, og han viste seg raskt som en taktisk dyktig hærfører. I løpet av kort tid greide han å få seg selv hyllet som konge på Øyratinget, men det tok flere år før kongsmakten var endelig sikret.

I 1274 trådte den Yngre Gulatingslov i kraft. Lagmannen, som hittil hadde vært folkevalgt, ble fra nå av kongelig embetsmann. Alltinget ble omdannet til et Lagting, som kun hadde rett til å dømme og ikke utforme lover.

### Færøyene blir mindre viktig for Norge
Da Håkon V Magnusson ble konge i 1299, valgte han Oslo og Akershus festning som kongesete. I 1314 gjorde han Oslo til rikets hovedstad. De utenrikspolitiske linjene ble rettet østover, noe som gikk imot den tidligere utenrikspolitiske retningen som kongemakten hadde fulgt, med sterk satsing på de nordatlantiske områdene i vest for å holde på og sikre Norgesveldet. Norge mistet kontakten med Shetland og Orknøyene og, enda viktigere, med Færøyene og Island.

Etter de første 500 årene med norsk bosetning hadde folketallet kommet opp i rundt , men dette ble halvert som følge av svartedauden på midten av 1300-tallet. Senere innvandring fra Shetland, Orknøyene og Norge gjorde at folketallet stabiliserte seg på ca.  innbyggere.

### Kalmarunionen
I 1380 går Norge sammen med sine kolonier, Færøyene, Orknøyene, Hjaltland, Island og Grønland, inn i en union med Danmark. 17 år senere, i 1397, dannes Kalmarunionen hvor også Sverige inngår. Kalmarunionen er en personalunion hvor landene har felles konge. Imidlertid var det et norsk riksråd som ved kongevalgene fra 1380 til reformasjonen i 1536 i prinsippet kunne ha valgt en annen konge enn den man hadde i Danmark. Etter reformasjonen ble det norske riksrådet nedlagt og Norge og dets kolonier underlagt Danmark.

### Reformasjon og monopolhandel

Reformasjonen nådde Færøyene i 1538, to år etter Danmark. Øyene ble et prosti under Bergens biskop. Kongen overtok 2/3 av jorden. Bispesetet og prestestolen i Kirkjubøur ble nedlagt, og i 1547 ble latinskolen grunnlagt. Begynnelsen av reformasjonen markerer starten på det danske språks periode, da dansk ble innført som kirke- og amtsspråk. Perioden varte til midten av 1800-tallet.

I 1579 fikk den færøyske sjøhelten Magnus Heinason handelsmonopol på all handel til og fra Færøyene og han oppførte festningen Skansin i Tórshavn som et vern mot sjørøvere. Magnus Heinason mistet handelsmonopolet etter fire år, etter beskyldninger om svindel og dårlige varer. Heinason ble dømt til døden for sjørøveri i nederlandsk tjeneste, og ble henrettet den 18. januar 1589 i København. Etter sin død ble han frifunnet for anklagene.

København overtok handelsmonopolet fra Bergen i 1619, og i 1620 kom den færøyske kirken under Sjællands biskop.

Gabeltiden omtales som den mørkeste perioden i Færøyenes historie. Den varte fra 1655, da Christoffer Gabel ble lensherre på Færøyene, til 1709 da hans sønn Frederik Gabel døde. I 1662 fikk Gabel også handelsmonopolet og Færøyene ble nærmest styrt som en privat koloni.

Presten Lucas Debes var en av Gabels største motstandere og han reiste med en færøysk delegasjon til København i 1673, hvor han fortalte kongen om Gabels vilkår. Da en kongelig kommisjon kom frem til Færøyene samme år, ble Tinganes rammet av en brann hvor de fleste handelsbygninger og dokumenter gikk med. Noen hevdet på den tiden at Gabels menn stod bak brannen.

I 1709 overtok den dansk-norske stat handelsmonopolet, et monopol som varte til 1856.

Nólsoyar Páll var motstander av handelsmonopolet og kjempet for frihandel og selvstendighet for Færøyene. Hans *Fuglakvæði* er en vise hvor tjelden symboliserer ham selv, og dermed også den frie færøying. I 1804 bygde han sammen med Royndin Fríða Færøyenes første selveide skip siden Magnus Heinasons tid. Hans skip kom godt med da Færøyene i 1807 var truet av hungersnød under krigen mellom Danmark og England. Nólsoyar Páll satte inn sitt skip for å skaffe korn til øyfolket. Han omkom i et forlis vinteren 1808/1809 og er nå Færøyenes nasjonalhelt.

### Del av Danmark etter Kielfreden

Ved Kielfreden i 1814 måtte Danmark avstå Norge til Sverige, mens Færøyene, Island og Grønland ble igjen i det danske riket.

Folketallet ble, fra 1700- til 1900-tallet, ti ganger høyere. Dette tilskrives den store industrialiseringen av fiskeriet, som i tillegg ble mer orientert mot havfiske enn mot kystfiske. Så sent som i 1845 var 68&nbsp;% av de yrkesaktive beskjeftiget i landbruket. Den økte levestandarden gav lengre forventet levealder, mindre barnekull og større motstandsdyktighet mot sykdommer.

I 1816 nedlegges det færøyske Lagtinget etter ordre fra den danske kongen Frederik VI etter å ha eksistert i 900 år. Færøyene blir et dansk amt styrt av fire danske embetsmenn, og enhver færøysk innflytelse på landets styring fjernes. Den dømmende funksjonen ivaretas av sorenskriveren, som eneste dommer i alle rettssaker.

Færøyingene ønsker å få gjenopprettet Lagtinget, men dette blir avslått av Stænderforsamlingen i Roskilde i 1844 og 1846.

26. mars 1852 underskriver Frederik VII loven om Lagtingets gjenopprettelse. Lagtinget skal fungere som et amtsråd og fikk kun rådgivende myndighet i færøyske anliggender. Den eneste Lagtinget fikk råderett over, var kirkens midler. Loven om Lagtingets gjenopprettelse trådte i kraft to år senere, i 1854, men det første Lagting ble samlet allerede i 1852 etter lagtingsvalget den 30. juni.

### Nasjonal vekkelse

Fra midten av 1800-tallet økte den nasjonale bevisstheten gradvis på Færøyene. Venceslaus Ulricus Hammershaimb startet arbeidet med å skape det færøyske skriftspråket og utga en rettskrivningsstandard i 1854. Selv om dette kunne ha vært en mulighet til å skape en lydnær rettskrivning, som i walisisk, valgte han å legge frem en rettskrivning sammenfallende med en ubrutt skriftlig tradisjon fra det gamle norrøne målet.

Hammershaimbs grammatikk ble møtt med litt motstand, fordi den var så innfløkt, og en rivaliserende rettskrivning ble konstruert av Jakob Jakobsen. Jakobsens versjon lå nærmere det talte språket, men ble aldri tatt i bruk av folk flest.

Etter en nasjonal vekkelse på Julemøtet i 1888 ble den færøyske forening Føroyingafelag stiftet få uker senere. Det færøyske selvstendighetspartiet Sjálvstýrisflokkurin ble stiftet i 1906. Partiet ble stiftet som en motvekt til det liberale danskvennlige partiet Sambandsflokkurin, som ville opprettholde *den nuværende statsretslige stilling*. Til å begynne var hovedstriden mellom de to partiene den færøyske språkstriden. Striden ble tilspisset da den danske regjeringen, etter samråd med Sambandspartiet, i 1912 bestemte at undervisningsspråket i den færøyske grunnskolen skulle være dansk. Denne bestemmelsen ble opphevet i 1938.

For å markere ønsket om færøysk selvstendighet ble Dannebrog firt under en høytidelig åpning av Lagtinget under Ólavsøkan i 1930, og det uoffisielle færøyske flagget heist. Den høyeste danske embetsmann på Færøyene, amtmann Hjalmar Ringberg, forlot stedet i protest. Episoden omtales i dag som «Flaggskandalen».

### Britisk okkupasjon under andre verdenskrig

Færøyenes strategiske plassering i Nord-Atlanterhavet gjorde at Storbritannias statsminister Winston Churchill 11. april 1940 i en radiotale på BBC kunngjorde at de ville sende to destroyere til Tórshavn for å okkupere Færøyene 12. april 1940, tre dager etter Tysklands okkupasjon av Danmark. Churchill hadde fått forsikringer fra færøysk hold at britiske soldater var velkomne.

Øyene som tidligere var avhengig av økonomiske overføringer fra Danmark, var nå helt avhengig av Storbritannia. Britene befestet stillinger på strategisk viktige steder. Sund og fjorder ble minelagt, og på Vágar bygde britiske ingeniørsoldater en militær flybase.

 britiske soldater var stasjonert på Færøyene, som den gang hadde  innbyggere.

Selvstendighetsbevegelsen hadde stor fremgang ved valget i 1943, men britene tillot ingen endring i øyenes forhold til Danmark, før Danmark var et fritt land.

### Forfatningskrise og indre selvstyre

Etter andre verdenskrig ville ikke Færøyene tilbake til sin gamle status som et dansk amt. Den danske regjeringen inviterer den færøyske lagtingsdelegasjonen ned til København i 1946 for å forhandle om Færøyenes fremtidige styreform. Lagtingsdelegasjonen og den danske regjering ble ikke enige og man besluttet i fellesskap å avholde en folkeavstemning 14. september 1946. Valget stod mellom den danske delegasjonens betingelser eller *løsrivelse*. Det ble flertall for uavhengighet ( for og  imot). Fire dager senere, 18. september utroper lagmann Thorstein Petersen Færøyene som en selvstendig nasjon. Opposisjonen hevder at beslutningen er grunnlovsstridig og får støtte fra den danske regjering. Den danske kongen, Christian X av Danmark, oppløser det færøyske lagtinget 23. september med støtte fra samtlige partier i Folketinget og presiserer at Danmark kun kan akseptere færøysk selvstendighet ved gjensidig forhandling. Det skrives ut nyvalg og de partier som ønsker fortsatt å være en del av det danske rike får et flertall på fire mandater. Den nye lagtingsformannen Jákup Frederik Øregaard utbringer en hyllest *Leve kongen, for Færøyene, for Danmark*, noe som aldri før har skjedd i lagtinget.

Etter nye forhandlinger ble det i 1948 vedtatt en lov om indre selvstyre. Færøysk ble godkjent som offisielt språk, Færøyene fikk egne pengesedler, færøysk krone og embetet som lagmann (løgmaður, Færøyenes statsminister) ble igjen innført.

Siden 1950-årene har industrialisering og sentralisering gjort at mange har flyttet fra små bygder og til større tettsteder, mens *[[útoyggjar]]* blir truet av fraflytting. Den færøyske finanskrisen i perioden 1989–1995 gav høy arbeidsløshet, og nærmere 10 % av befolkningen utvandret, hvorav halvparten til Danmark. Mange av utvandrerne har siden flyttet tilbake til Færøyene.

### Opprøret i Klaksvík

I 1955 gjorde innbyggerne i Klaksvík opprør, etter at overlegen på byens sykehus, Olaf Halvorsen, en tidligere aktiv nazist, ble avskjediget mot innbyggernes vilje. For å dempe uroen ble 100–200 politifolk sendt til byen, med det resultat at innbyggerne minela innseilingen til havnen. Før det kom til konfrontasjon, ble det inngått et politisk forlik.

Legesaken var den utløsende faktor for opprøret, men den underliggende årsaken var spørsmålet om Færøyene uavhengighet.

## Politikk og administrasjon

Hjemmestyreloven av 1948 kaller Færøyene «et selvstyrt folkesamfunn i det danske riket». Hjemmestyret på Færøyene har myndighet på alle områder, unntatt statsforfatningen, statsborgerskap, høyesterett, forsvar, utenriksvesen og pengepolitikk.

Det færøyske Lagtinget består av 33 representanter. Alle danske statsborgere over 18 år som er fastboende på Færøyene, har stemmerett ved lagtingsvalg. Færøyenes landsstyre (regjering) ledes av Færøyenes lagmann (regjeringssjef).

Færøyene velger to representanter til det danske Folketinget.

Færøyene har høy oppslutning om tradisjonelle former for politisk deltagelse, som det å være partimedlem, stille til valg og bruke stemmeretten, men kvinner er underrepresentert. De viktigste skillelinjene i færøysk politikk går mellom offentlig og privat, mellom selvstyre og samhørighet med Danmark, mellom sentrum og periferi, og mellom religiøse og sekulære verdier.

Færøyene er ikke medlem av EU eller Schengen-området, selv om Danmark er det. Færøyene har vært en del av Den nordiske passunionen siden 1966. Færøyene har tollpolitiske avtaler med EU, EFTA og Russland.

Færøyene har egne representasjonskontorer i EU og en rekke land. Norge og mange andre stater har egne konsulater på Færøyene.

### Administrativ inndeling

Færøyene er fra 1. januar 2017 inndelt i 29 kommuner med omkring 120 byer og bygder. Kommunene har ansvar for en offentlige tjenester som barnehager, primærhelsetjeneste, arealplanlegging og tekniske tjenester. Interkommunalt samarbeid er utbredt på de fleste tjenesteområder, ettersom den gjennomsnittlige kommunestørrelsen er liten. Sentralisering av befolkningen, økende forventninger til offentlige tjenester og en aldrende befolkning i periferien har aktualisert spørsmålet om kommunesammenslåinger. De folkevalgte kommunestyrene har få medlemmer sammenlignet med kommuner i Norge og Sverige.

Tradisjonelt er også Færøyene inndelt i syv landsdeler eller sysler (*sýslar*): Norðoyar, Eysturoy, Norðurstreymoy, Suðurstreymoy, Vágar, Sandoy og Suðuroy. Norður- og Suðurstreymoy er hver sine landsdeler, men ett syssel. Syslene oppstod som tinglag i vikingtiden og fungerer fortsatt som Færøyenes rettskretser. Historisk har hvert syssel hatt en sysselmann med politimyndighet, ulike sivile oppgaver og myndighet til å dømme i mindre saker. Siden 2010 har det vært fem sysselmenn fordelt på tre politidistrikter. Retten på Færøyene er felles førsteinstansdomstol for øyene, og har Østre Landsrett i Danmark som appellinstans.

### Flagg og symboler

Nasjonaldagen er den 29. juli, som sammenfaller med tusenårige nasjonalhøytiden Ólavsøka.

Færøyenes flagg (*Merkið*, «merket») er et nordisk korsflagg, først presentert i 1919 og i offisiell bruk siden 1940. Flagget ble laget av tre færøyske studenter i København våren 1919. Det ble først heist i bygden Famjin i juni. Til Ólavsøka i 1930 ble flagget tatt i bruk i en offisiell anledning, og fra 1931 kom flagget i vanlig bruk. Bruken var en kilde til uenighet mellom danske og færøyske myndigheter gjennom 1930-årene. Da Danmark ble okkupert av tyske styrker i april 1940, tok britiske styrker kontroll over Færøyene. Det ble da nødvendig å etablere en flaggskikk som skilte skip fra britisk-kontrollerte områder fra dansk/tysk-kontrollerte skip. Den 25. april 1940 anerkjente Storbritannia *Merkið* som Færøyenes flagg. Siden 1947 har 25. april vært nasjonal høytidsdag til minne om flagget. Hjemmestyreloven av 1948 stadfestet *Merkið* som øyenes offisielle flagg.

## Økonomi og næringsliv

Færøyene regnes blant verdens rikeste land; BNP per innbygger (justert for kjøpekraft, 2023) er på høyde med Island. EU, inkludert Danmark, er Færøyenes viktigste handelspartner. Færøyene har tilgang til EUs indre marked gjennom en egen frihandelsavtale.

Nesten alle Færøyenes eksportinntekter kommer fra fiskeprodukter. Økonomien er sårbar for svingninger i fangst og priser. Innskrenkninger i fiskerettigheter i fremmede farvann i 1970-årene førte til oppbyggingen av havbruket i Færøyenes indre farvann. Den største oppdretteren er Bakkafrost, som også er Færøyenes største private arbeidsgiver. Mange er sysselsatt i fiskeindustri eller leverandørnæringer.

En del av arbeidsstyrken, rundt 1&nbsp;500 færøyinger, arbeider i utlandet, fremfor alt som sjøfolk.


Fil:Fish farming and service vessels in the Faroe Islands.jpg|Merder og servicefartøyer. 
Fil:Fish factory in the Faroe Islands.jpg|Fiskeforedling i Leirvík. 
Fil:Svartaberg.jpg|En færøysk sjarkfisker. 


I 2024 ble Færøyene besøkt av omkring 130&nbsp;000 turister, flest fra Nord-Europa. Reiselivet er, etter fiskeri og havbruk, den næringen som står for den største inntjeningen av utenlandsk valuta.

Færøyene har en stor offentlig sektor, dels understøttet av budsjettilskudd fra Danmark. Tilskuddets andel av Færøyenes offentlige budsjetter sank fra 28,7 % i 2000 til 13 % i 2017. Som andel av Færøyenes BNP sank tilskuddet fra 11,2 til 3,3 %. Det er et direkte offentlig eierskap i selskaper som Posta, Føroya Tele, Strandfaraskip Landsins og Atlantic Airways. 

### Energiforsyning og oljeleting

 

Det interkommunale kraftselskapet SEV står for nesten hele kraftproduksjonen. Det meste av øygruppen er påkoblet et hovedkraftnett. Det er ingen kraftutveksling med utlandet. 

I 2018 var halvparten av SEVs produksjon basert på fyring med tungolje, resten på vannkraft og vindkraft. Andelen fra fornybare energikilder er økende. All olje og gass som forbrukes, må importeres.

Siden 1990-årene har det blitt foretatt prøveboringer etter olje og gass på færøysk sokkel. Ingen forekomster har vist seg drivverdige. Flere havner på Færøyene fungerer som servicehavner for olje- og gassvirksomheten på britisk sokkel.

### Tradisjonell småhvalfangst

Den tradisjonelle grindhvalfangsten, *grindadráp*, foregår i øyenes indre farvann. Den har lange, historiske og matkulturelle tradisjoner, og kan dateres tilbake til 1584. Fangsten er strengt lovregulert, og overvåkes alltid av sysselmannen. Rundt 950 grindhvaler blir fanget årlig, i all hovedsak om sommeren. Fangsten er ikke-kommersiell og organisert av de enkelte bygdene. Fangstmennene omringer grindhvalene med en stor halvsirkel av båter, og driver så hvalene inn i en bukt eller en fjord. Når de kommer nært nok land, blir hvalene fanget og slaktet av fangstmenn på land. Fangsten antas å utgjøre 25–30 % av kjøttforbruket på øyene. Fangsten blir fordelt likt etter middelalderske regler mellom alle i bygdens manntall.

## Samfunn
### Utdannelse og forskning
Skolevesenet på Færøyene er bygd opp med det danske som forbilde. Elevene begynner på den niårige folkeskolen det året de fyller 7 år. Elevene kan også velge å ta et tiende skoleår. Skolestrukturen er desentralisert. Folkeskolen er i hovedsak offentlig drevet, og privatdrevne skoler er for det meste offentlig finansiert.

Undervisningsspråket er færøysk. Elevene får opplæring i dansk som andrespråk fra 3. klasse og i engelsk fra 4. klasse. Fra 8. klasse kan elevene få opplæring i et annet fremmedspråk, som tysk, fransk eller spansk.

Med vitnemål fra folkeskolen kan elevene gå gymnas eller yrkesskole. Gymnaset kvalifiserer til å søke høyere utdannelse. Ett år på yrkesskole følges som regel av to år i lære på arbeidsplass. Færøyenes største skole, Glasir i Tórshavn, er en kombinert videregående skole med både gymnas-, handelsskole- og yrkesskoleløp.

Det finnes både efterskoler og en folkehøyskole etter dansk mønster.

Det første høyere lærestedet på Færøyene var lærerseminaret, som ble opprettet i 1870. Fróðskaparsetur Føroya ble opprettet i 1965 og fikk universitetsstatus i 1990. Lærer- og sykepleierskolene ble underlagt universitetet i 2008. Nærmere halvparten av færøyske studentene tar sin utdannelse på Færøyene, resten for en stor del i Danmark. Det er særlig kvinner som drar utenlands for å studere.

### Massemedier

Færøyene ble det siste landet i Europa som fikk en nasjonal fjernsynskringkaster, nemlig Sjónvarp Føroya (SvF) i 1984. Før dette hadde radiokanalen Útvarp Føroya (ÚF) kringkastet sine sendinger siden 1957. Andre radiokanaler er Rás 2 og Lindin, hvor sistnevnte er en kristen radiostasjon, mens førstnevnte ble opprettet som et alternativ til Útvarp Føroya da Atlantic Radio ble nedlagt. Sjónvarp Føroya og Útvarp Føroya er siden 2005 samlet i det offentlige mediekonsernet Kringvarp Føroya (KvF).

De eldste mediene på øyene er allikevel avisene. *[[Dimmalætting]]*, opprinnelig et organ for Sambandsflokkurin, ble første gang trykt i 1878, og blir i dag utgitt fem ganger i uken. Hovedkonkurrenten er *[[Sosialurin]]*, som ble etablert som organ for Javnaðarflokkurin i 1927 og i dag blir utgitt fem ganger i uken. Partipressen omfattet også *[[14. september (avis)|14. september]]*, *[[Dagblaðið]]* og *[[Tingakrossur]]*, som var organ for henholdsvis Tjóðveldisflokkurin, Fólkaflokkurin og Sjálvstýrisflokkurin, men disse kom alle i økonomisk uføre under krisen i 1990-årene. *Dimmalætting* og *Sosialurin* ble deretter erklært partipolitisk uavhengige og solgt til private, skjønt arven fra partipressens dager somme tider kommer til syne.

*[[Norðlýsið]]* er en regionavis for Norðoyar med base i Klaksvík. Av andre publikasjoner finnes blant andre todagersavisen *[[Oyggjatíðindi]]*, kvinnemagasinet *[[Kvinna]]*, det populærvitenskapelige tidsskriftet *[[Frøði]]* og litteraturtidsskriftet *[[Varðin]]*.

## Kultur
 
Den færøyske kulturen har sine røtter fra den norrøne kulturen. Færøyene var lenge isolert fra store kulturelle omveltninger og bevegelser som feide over Europa. Dette betyr at færøyingene har ivaretatt en stor del av sin tradisjonelle kultur. Det færøyske språket har sin opprinnelse i det vestnorrøne språket som ble snakket i Norge i tidlig middelalder. Det er i nær slekt med islandsk og det utdødde norn på Shetland og Orknøyene. Norn var gjensidig forståelig med færøysk, slik moderne islandsk til en viss grad er det i dag. Inntil 1400-tallet hadde færøysk en ortografi som lå nært opp til islandsk og norsk, men etter reformasjonen i 1538, ble bruk av færøysk i skoleverket, kirken og offentlig administrasjon forbudt av danskene. Selv om en rik muntlig tradisjon overlevde, ble ikke språket skrevet i mer enn 300 år. Formidling av dikt og fortellinger ble gjort muntlig. Disse verkene ble delt inn i *sagnir* (sagn), *ævintýr* (eventyr) og *kvæði* (kvad). Sistnevnte ble ofte satt sammen med musikk og middelaldersk kjededans. Disse ble etter hvert nedskrevet på 1800-tallet.

### Nordisk råds litteraturpris
Forfatteren William Heinesen mottok Nordisk råds litteraturpris i 1965 for romanen *Det gode Håb*, som han skrev på dansk; forfatteren Rói Patursson mottok den samme prisen i 1986 for diktsamlingen *Likasum*, og poeten Vónbjørt Vang mottok Nordisk råds litteraturpris i 2025, for diktsamlingen *Svørt Orkidé*.

## Se også
* Færøyene under første verdenskrig
* Liste over personer på færøyske frimerker

## Referanser


## Litteratur
* 
* 
* 
* 
* 
* 
* 
* 

## Eksterne lenker
* 
* 
* 
* 
*